b'\n_START_ARTICLE_\nNoricum\n_START_PARAGRAPH_\nNoricum \xc3\xaen geografia antic\xc4\x83, a fost un regat celt \xc3\xaen Austria de ast\xc4\x83zi, \xc8\x99i mai t\xc3\xa2rziu o provincie roman\xc4\x83. Era m\xc4\x83rginit la nord de Dun\xc4\x83re, la vest de Raetia \xc8\x99i Vindelicia, la est de Pannonia, la sud de Pannonia, Italia \xc8\x99i Dalma\xc8\x9bia._NEWLINE_Popula\xc8\x9bia b\xc4\x83\xc8\x99tina\xc8\x99\xc4\x83 era se pare format\xc4\x83 din pannoni (un trib \xc3\xaenrudit cu ilirii), care dup\xc4\x83 marea emigrare a galilor au devenit subordona\xc8\x9bi diferitelor triburi celte, dintre care cel mai important a fost cel al tauriscilor, probabil numi\xc8\x9bi norici de c\xc4\x83tre romani de la capitala lor Noreia (Neumarkt in der Steiermark). Regiunea este muntoas\xc4\x83 \xc8\x99i solul nefertil, \xc3\xaens\xc4\x83 e bogat\xc4\x83 \xc3\xaen fier, \xc8\x99i producea materie prim\xc4\x83 pentru fabricarea armenlor din Pannonia, Moesia \xc8\x99i nordul Italiei. Cunoscutul o\xc8\x9bel noric era folosit mai ales pentru fabricarea armelor romane ("Noricus ensis," Hora\xc8\x9biu, Odes, i. 16. o). Locuitorii erau o popula\xc8\x9bie r\xc4\x83zboinic\xc4\x83, mai preocupat\xc4\x83 de cre\xc8\x99terea vitelor dec\xc3\xa2t de agricultur\xc4\x83, de\xc8\x99i probabil romanii, prin drenarea mla\xc8\x99tinilor \xc8\x99i t\xc4\x83ierea p\xc4\x83durilor au crescut fertilitatea solurilor. Aurul \xc8\x99i sarea se g\xc4\x83seau de asemenea din abunden\xc8\x9b\xc4\x83, precum \xc8\x99i planta numit\xc4\x83 saliunca, ce era folosit\xc4\x83 ca parfum (Pliniu cel B\xc4\x83tr\xc3\xa2n, Naturalis Historia xxi. 20.43). Noricum era avampostul sudic al popoarelor nordice sau celte, \xc8\x99i locul de pornire al invaziilor lor asupra Italiei. Din Noricum veneau aproape \xc3\xaentotdeauna primele ve\xc8\x99ti despre ace\xc8\x99ti invadatori cel\xc8\x9bi. Cercet\xc4\x83rile arheologice, mai ales \xc3\xaen cimitirele de la Hallstatt, la mai pu\xc8\x9bin de 40 km de Noreia, au ar\xc4\x83tat c\xc4\x83 a existat o civiliza\xc8\x9bie puternic\xc4\x83 acolo, cu secole \xc3\xaenainte de istoria \xc3\xaenregistrat\xc4\x83. Cimitirele de la Hallstatt con\xc8\x9bineau arme \xc8\x99i ornamente din epoca bronzului, p\xc3\xa2n\xc4\x83 la epoca fierului.\n_START_SECTION_\nSt\xc4\x83p\xc3\xa2nirea Roman\xc4\x83\n_START_PARAGRAPH_\nNoricum a fost \xc3\xaencorporat \xc3\xaen Imperiul Roman \xc3\xaen 16 \xc3\xae.Hr.. O lung\xc4\x83 perioad\xc4\x83 de timp, locuitorii s-au bucurat de autonomie, sub un conduc\xc4\x83tor propriu, \xc8\x99i au f\xc4\x83cut comer\xc8\x9b cu romanii. \xc3\x8en 48 \xc3\xae.Hr. au fost de partea lui Iulius Caesar (aprox. 100 \xc3\xae.Hr.-44 \xc3\xae.Hr.) \xc3\xaen r\xc4\x83zboiul civil \xc3\xaempotriva lui Pompei (106 \xc3\xae.Hr.-48 \xc3\xae.Hr.). \xc3\x8en 16 \xc3\xae.Hr., dup\xc4\x83 ce au invadat Histria \xc3\xaempreun\xc4\x83 cu panonii, au fost \xc3\xaenfr\xc3\xa2n\xc8\x9bi de Publius Silius, proconsul de Illyricum. Dup\xc4\x83 aceea, Noricum a fost considerat provincie, de\xc8\x99i nu era organizat astfel. A r\xc4\x83mas un regat cu titlul de regnum Noricum, sub controlul unui procurator imperial. Abia \xc3\xaen timpul lui Antoninus Pius a fost sta\xc8\x9bionat\xc4\x83 aici o legiune, al c\xc4\x83rei comandant a devenit guvernator. \xc3\x8en jurul anului 40, Regatul Noricum a fost \xc3\xaen cele din urm\xc4\x83 \xc3\xaencorporat \xc3\xaen Imperiu de Caligula (12-54)._NEWLINE_Coloniile romane, \xc8\x99i ora\xc8\x99ele cele mai importante erau Virunum (Maria Saal \xc3\xaen apropiere de Klagenfurt, \xc3\xaen antichitate Clagenfurtum, Celovec), Ovilava (Wels), Celeia (Celje), Juvavum (Salzburg), Lauriacum (Lorch, la gurile r\xc3\xa2ului Enns).'